《和刘著作伟明贡院即事韵》
宋代·慕容彦逢

簪绂千龄会，朝廷百度明。规摹追古治，符瑞协炎精。

九叙民歌遂，三阶夜彩平。秉文称济济，乐育咏菁菁。

经术渐摩久，人材长养成。礼闱参众听，文鉴肃群情。

预贡观能吏，来游尽硕生。胸襟穷底蕴，头角竞峥嵘。

蔌蔌珠玑堕，喧喧虎豹争。气冲牛斗动，词感鬼神惊。

收视疑无我，湛思讵有声。袍纷晨雾委，帻岸宿云横。

纳试庭除晚，遄归步武轻。身虽同脱鞅，心亦类摇旌。

三级看鳞化，千金想睇迎。膏粱搜卫霍，行伍擢韩英。

巧思怜金注，尘言沮海行。正迷花锦乱，忽睹玉壶清。

奥义窥儒寝，纯音发帝茎。铅刀惭利割，瓦釜失虚鸣。

已奏青钱选，初闻白雪赓。句从天外得，思与海同倾。

相对一杯酒，当前二尺檠。诗坛瞻宿将，笔阵却骁兵。

函剑腾秋紫，霜钟激夜铿。请降衔许璧，引过负廉荆。

水落崖方露，犀燃怪自呈。川吟愁燕雀，林啸慄鼯鼪。

莫逆谐心赏，相从与愿并。尘风传胜语，鼎浪阅名烹。

待报迟星使，摅怀赖墨卿。何当启鱼钥，寒食尚留饧。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。